DNS-toets sê haar kêrel is haar boetieArgieffoto (Foto: Tú Anh/Pixabay) Wanneer mens jare lank in ŉ verhouding is, dan is daar verskeie mylpale wat mens saam kan vier. Een paartjie is al ses jaar lank saam en het al alles saam gedoen – mekaar se families ontmoet; hul toekoms saam begin beplan, en selfs gedink hulle het hul lewensmaat ontmoet. Dié paartjie se toekoms is nou egter in gedrang ná ŉ skokkende onthulling. Hulle is eintlik boetie en sussie. Die twee is albei as jong kinders aangeneem en het DNS-toetse laat doen om meer van hulself uit te vind. Die uitslag het egter bevestig hulle is baie naby verwant aan mekaar. Die 30-jarige vrou het die storie op ŉ Reddit-forum, “offmychest”, gedeel. “Ek het pas ontdek ek en my biologiese broer is in ŉ verhouding. Ek is 30 en my boetie is 32. Ek gaan grootliks na hom verwys as my kêrel in die plasing, maar dit voel baie vreemd. Ek is as ŉ baba aangeneem en ek het eers op hoërskool uitgevind ek is aangeneem. “Ek het nie verraai gevoel nie en dit het my nie baie gepla nie. Ek is lief vir my ouers en my ouers is lief vir my. Wat maak dit saak as hulle nie my regte ouers is nie? “My kêrel is ook aangeneem en toe ons ontmoet het, was dit een van die dinge wat ons gedeel het. Ons het albei eers op hoërskool uitgevind ons is aangeneem, maar ons was albei baie gelukkig en het goeie families. Ons is nie van pleegsorghuis na pleegsorghuis gestuur nie,” skryf sy. “Ons verhouding is en was wonderlik. Ons het mekaar baie vinnig verstaan. Ons was ook vinnig aangetrokke tot mekaar. Ek het nog nooit iemand ontmoet tot wie ek só vinnig aangetrokke was nie. Nou weet ek die gemak en vertroudheid was waarskynlik omdat hy my boetie is. Nie my halfboetie nie – hy is my volle boetie.” Sy sê hulle het alles gedoen wat ŉ paartjie oor ses jaar saam sou doen. Hulle is lief vir mekaar, het saam geslaap, het herdenkings gevier en mekaar se families ontmoet. “Ek is dankbaar dat ons vroeg in die verhouding saamgestem het dat ons nie kinders wil hê nie, so dit het nooit gebeur nie. Ek wil nie die gesondheidsrisiko’s hanteer of ŉ kind grootmaak en vir hulle sê hul ouers is broer en suster nie.” Hulle het saam vir DNS-toetse gegaan om te bepaal wie hul voorgeslagte was. “Ek het twee toetse bestel. Ons het in ŉ buisie gespoeg en dit teruggestuur. Ná ŉ maand het ons die uitslae teruggekry. Ek was opgewonde, maar toe sien ek ons is broer en suster. Ek was baie geskok, om die minste te sê.” Sy het aanvanklik nie die nuus met haar kêrel gedeel nie, en gehoop dat die maatskappy dalk ŉ fout gemaak het. “Maar dinge het vir my in plek begin val. Ander mense sê gereeld hoe baie ons na mekaar lyk, of ‘hy is die manlike weergawe van jou’. Nog lank voor die toetse het mense ons altyd met mekaar vergelyk. Ons het altyd daaroor gelag, maar nou dat ek na die foto’s kyk, besef ek ons lyk regtig baie soos mekaar.” Sy voeg by dit was vir haar baie traumaties. “Ek is steeds lief vir my kêrel/boetie en ons is al ses jaar lank saam. Ons het ŉ huis saam en ŉ gemaklike lewe. Ek hoop die toets is verkeerd en ons sal binnekort ŉ regte toets doen, maar ek is paniekerig. Ek beskou hom steeds as die liefde van my lewe.” Sy het later haar plasing bygewerk. “Ek het intussen vir hom die uitslag gewys. Hy wil nie enige groot besluite maak totdat ons elders weer ŉ toets kan doen nie. Maar ek kan sien hy is baie geskok en dit is baie vreemd om saam in die bed te lê.” Die plasing het opslae gemaak op sosiale media en is intussen op verskeie platforms gedeel. “Dit moet verskriklik wees!” skryf een persoon. “Dis baie hartseer. Ek kan my nie indink hoe om só iets te verwerk nie,” skryf ŉ ander. Een persoon het voorgestel dat die paartjie se paaie nie noodwendig hoef te skei nie, gegewe hul besluit om nie kinders te hê nie. “Ek weet daar is sommige mense wat dit sal verafsku, maar as julle nie kinders kry nie, sien ek nie ŉ probleem nie. Julle het nie saam grootgeword nie en julle is al só lank saam. As DNS-toetse nie so maklik beskikbaar was nie, het julle nooit geweet nie.” Nog iemand skryf: “Julle is al ses jaar lank saam. Gooi die toets weg. Moenie vir enigiemand sê nie en leef asof julle nie daarvan weet nie. As julle later kinders wil hê, kan julle ŉ surrogaatma kry of ŉ kind aanneem.”